Hlavná ulica (Košice)

Hlavná ulica  je ústredná ulica Košíc. Nachádza sa na nej väčšina najvýznamnejších košických historických pamiatok. Južný koniec ulice končí na Námestí osloboditeľov, severný na Námestí Maratónu mieru. 

Takmer celá Hlavná ulica je pešou zónou. Nachádzajú sa tu tri parky, pričom v každom je umiestnená fontána. Najväčšou je takzvaná spievajúca fontána, ktorú možno nájsť v strede ulice medzi dómom a divadlom. Na ulici sa ďalej nachádzajú dve námestia – Hlavné námestie a Námestie slobody. Hlavná ulica bola pôvodne stredovekým námestím. Z tých čias sa zachoval jej vretenovitý pôdorys.

Vývoj názvu ulice 
Počas stredoveku bol názov ulice premenlivý, najčastejšie sa uvádzali názvy Circulus, Ring, Theatrum, čo dokazuje, že ulica bola v tom čase chápaná skôr ako námestie. Na mapách z 18. storočia sa uvádza názov Platea principalis a neskôr aj nemecké a maďarské ekvivalenty v podobe Haupt Gasse, resp. Fő utcza.

Po prechode Košíc pod územnú zvrchovanosť Česko-Slovenska sa pôvodný maďarský názov Fő utcza preložil do slovenčiny na Hlavná ulica. Ten vydržal až do roku 1933, keď bola ulica prvýkrát politicky premenovaná - po generálovi Milanovi Rastislavovi Štefánikovi, ktorému na tejto ulici postavili aj sochu. Za horthyovskej okupácie sa názov ulice načas vrátil na pôvodný maďarský, no po vojne ulica opäť nakrátko niesla Štefánikovo meno.

V lete roku 1949 bola súčasná Hlavná ulica komunistickými orgánmi premenovaná na Leninovu ulicu, pričom tento názov vydržal presne na deň 41 rokov. Dňa 1. júla 1990 bolo ulici prinavrátené historické stredoveké meno Hlavná. Ešte koncom 80. rokov však, počas príprav na vyhlásenie historického centra Košíc za mestskú pamiatkovú rezerváciu, navrhol pamiatkár Ivan Gojdič, príbuzný biskupa Pavla Petra Gojdiča, zmenu názvu ulice na istý kompromis v podobe Hlavná ulica Vladimíra Iľjiča Lenina. Tento pokus bol však zo strany komunistickej moci rázne zamietnutý.

Pamiatky a významné budovy 
Dóm svätej Alžbety
Kostol svätého Michala
Kostol svätého Antona Paduánskeho (Košice)
Urbanova veža
Národné divadlo
Morový stĺp (Immaculata)
Osemposchoďák
Pongrácovsko-forgáčovský palác (budova Vedeckej knižnice)
Arcibiskupský palác
Župný dom
Stará radnica
Hotel a kaviareň Slávia
Levočský dom
Premonštrátsky kostol
Andrášiho palác
Hadik-Barkóciho palác
Čákiho-Dezőfiho palác

Kedysi Hlavnou ulicou pretekal potok, ktorý bol neskôr prevedený do podzemia. V rokoch 1995 – 1996 za primátorovania Rudolfa Schustera bola na Hlavnej vytvorená imitácia potoka, ktorý nesie názov Čermeľský potôčik.

Galéria

Referencie

Iné projekty

Externé odkazy 
 Stránka o histórii Hlavnej ulice

Ulice v Košiciach
Košice - Staré Mesto